# ELŐTERJESZTÉS

****

**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2019. november 18-ai NYILVÁNOS ÜLÉSÉRE

**TÁRGY:**

**Helyi adókról szóló**

**önkormányzati rendelet felülvizsgálata**

**ELŐADÓ:**

Galácz György polgármester

Tisztelt Képviselő-testület!

Balatonmáriafürdő az elmúlt években látványos fejlődésen ment keresztül. A település vagyona jelentős mértékben növekedett. A helyi adottságokhoz igazodó működési struktúra kialakításával, pályázati lehetőségek kihasználásával sikerült elérni, hogy mára egy működő és fejlődő, biztonságos településen élhetünk.

A 2019. október 24-ei alakuló ülésen ismertetett ciklusprogramban is jeleztem:

„Alapvető célkitűzésem, hogy továbbra is hatékonyan tudjuk ellátni feladatainkat. Egy egységes, előre meghatározott célrendszer szerint működjünk, fejlődjünk, hogy a mi falunk egy folyamatosan megújuló, kellemes, élhető település maradjon.

Ezért továbbra is kiemelt feladatomnak tekintem a folyamatban lévő és az előkészített fejlesztések megvalósítását az újabb pályázati lehetőségek igénybevételével.

Az állami támogatások csökkenése, az elmúlt évek fejlesztései, a színvonalasabb szolgáltatások összessége indokolttá teszi adópolitikánk felülvizsgálatát.

A költségvetési koncepcióhoz kapcsolódva meg kell vizsgálni a helyi adóztatás által nyújtott bevételszerzési lehetőségeket, - csak olyan adórendelet módosítást támogatok, amely a lakosság és a vállalkozások számára még elviselhető anyagi terhet jelent.”

Mindezek figyelembevételével teszek javaslatot a helyi adókról szóló önkormányzati rendeletünk módosítására.

**Helyi önkormányzatok adómegállapítási jogára vonatkozó jogi szabályozás:**

A helyi adókról szóló 1990. évi C. törvény (Htv.) 6.§-a szabályozza az önkormányzatok adómegállapítási jogát.

A Htv. szerint az önkormányzatok adómegállapítási joga többek között kiterjed arra is, hogy a már bevezetett helyi adót módosítsa, illetve az adó mértékét- az e törvényben meghatározott felső határokra, illetőleg a 16.§ a) pontjában, a 22. §. a) pontjában, a 26.§-ában, a 33.§-ának a) pontjában meghatározott felső határoknak 2005. évre a KSH által 2003. évre vonatkozóan közzétett fogyasztói árszínvonal-változással, 2006. évtől pedig a 2003. évre és az adóévet megelőző második évig eltelt évek fogyasztói árszínvonal változásai szorzatával növelt összegére (a felső határ és a felső határ növelt összege együtt: adómaximum) figyelemmel – megállapítsa.

A Htv. 7.§ c) pontja értelmében az önkormányzat adómegállapítási jogát korlátozza az, hogy az általa bevezetett adó mértékekeként nem állapíthat meg többet az adómaximumnál.

2019. január 1-től az épület, épületrész után fizetendő építményadó maximum a Pénzügyminisztérium tájékoztatása alapján 1.894 Ft/m2.

**Hatályos rendelet és módosítási javaslat:**

Balatonmáriafürdő Község Önkormányzata az építményadóra vonatkozó adómértéke 2008-ig 600 Ft/m2, majd 2009. évtől **690 Ft/m2**, melyet az elmúlt 10 évben nem változtatott, nem emelt az önkormányzat.

Javaslom 2020. január 1. napjától az építményadó mértékét **900 Ft/m2/év** összegben megállapítani.

**A kedvezmények** a megemelt adómérték arányában kerülnek megállapításra.

Tehát:

Vállalkozói tevékenységet nem folytató magánszemély tulajdonában álló üdülőépület, hétvégi ház és a hozzá tartozó  egyéb nem lakás céljára szolgáló épület 150 Ft/m2/év adókedvezményre jogosult, ha Magyarország területén ténylegesen életvitelszerűen lakik. Az adó 750 Ft/m2/év.

Vállalkozói tevékenységet nem folytató magánszemély tulajdonában álló lakás  és a lakáshoz tartozó  egyéb nem lakás céljára szolgáló épület /600Ft/m2/év kedvezményre jogosult, ha a lakás  tulajdonosa, egyenesági és közeli hozzátartozó az önkormányzat illetékességi területén azt ténylegesen, életvitelszerűen használja lakóhelyéül. Az adó 300 Ft/m2/év.

Az idegenforgalmi adó mértékét 2018. évben **350 Ft/vendégéjszaka** összegen állapítottuk meg.

Idegenforgalmi adó módosításár javaslat:

Javaslom 2020. január 1. napjától az idegenforgalmi adó mértékét **400** Ft/vendégéjszaka meghatározni.

**A döntés pénzügyi hatása: (e Ft-ban)**

|  |  |  |  |  |
| --- | --- | --- | --- | --- |
|  | 2018.12.31-i tényleges befizetések | 2019.évi kivetés | 2019. évi teljesítés 2019.11.07. | 2020, évi tervezett |
| Építményadó | 113 411 | 114 000 | 111 000 | 148 200 |
| Idegenforgalmi adó | 20 878 | ------ | 19 700 | 22 500 |

**Jogszabályi környezet:**

Magyarország helyi önkormányzatairól szóló 2011. évi CLXXXIX. törvény (Mötv.) 42.§.1. pontja értelmében a rendeletalkotás a képviselő-testület át nem ruházható hatásköre. Az adó mértékét a helyi önkormányzatoknak rendeletben kell szabályozniuk.

Az Mötv. 13.§ (1) bekezdés 13. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: 13. helyi adóval, gazdaságszervezéssel és a turizmussal kapcsolatos feladatok;

A helyi adókról szóló 1990. évi C. törvény 7.§ g. pontja szerint: Az önkormányzat adómegállapítási jogát korlátozza az, hogy: az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.

Balatonmáriafürdő, 2019. november 11.

Galácz György

polgármester

**Előzetes hatásvizsgálat**

A jogalkotásról szóló 2010. évi CXXX. törvény 17.§-a alapján Balatonmáriafürdő Község Önkormányzat Képviselő-testületének a helyi adókról szóló önkormányzati rendelet módosításához kapcsolódóan elvégzett előzetes hatásvizsgálat eredményéről az alábbi tájékoztatást adom:

1. Társadalmi hatás:

A rendelet módosítás az adóalanyok tekintetében az új adómértékkel készített kivetés kézhezvételekor kisebb-nagyobb méltatlankodást jelenthet, azonban az elmúlt 10 évben az építményadó mértéke egyáltalán nem változott, ellenben a településen jelentős fejlesztések valósultak meg és valósulnak meg, amely a helyi és üdülőlakosság életét pozitívan befolyásolja, biztonság- és komfortérzetét növeli.

1. Gazdasági, költségvetési hatás:

A javasolt adómértékek az adóalanyok általános teherviselő képességével összhangban van. A vagyoni típusú adók esetében a teherviselő képesség a vagyontárgy értékében nyilvánul meg.

A rendeletben foglaltak végrehajtása építmény és idegenforgalmi adó bevétel növekedést eredményez.

1. Környezetvédelmi hatás: nincs
2. Egészségügyi hatás: A rendelet előírásainak egészségügyi hatása nincs.
3. Adminisztratív terheket növelő hatás: A rendelet végrehajtása – az új adókivetések elkészítése, adóalanyokhoz való eljuttatása jelentős adminisztratív terhet jelent.
4. A jogszabály megalkotásának szükségessége: A helyi adókivetés tekintetében az önkormányzatnak rendeletalkotásikötelezettsége van.
5. A rendelet végrehajtásához személyi, tárgyi feltételek bővítése nem szükséges, de a munkatársaktól komoly odafigyelést, és együttműködést feltételez

Mestyán Valéria sk

címzetes főjegyző

**Tervezet**

**Balatonmáriafürdő Község Önkormányzat Képviselő-testültének**

**…/2019.(XI. …) önkormányzati rendelete**

**a helyi adókról szóló 16/2014.(XI.21.) önkormányzati rendelet módosításáról**

Balatonmáriafürdő Község Önkormányzatának Képviselő-testülete

a helyi adókról szóló 1990. évi C. törvény 1.§.(1) bekezdésében foglalt felhatalmazása alapján, az Alaptörvény 32. cikk (1) bekezdés h) pontjában meghatározott feladatkörében eljárva a következőket rendeli el:

**1.§.** (1) A helyi adókról szóló 16/2014.(XI.21.) önkormányzati rendelet (továbbiakban: Ör.) 4.§-a helyébe a következő rendelkezés lép:

„4.§. Az adó mértéke 900 Ft/m2/év.

(2) Az Ör. 6.§ (1)és (2) bekezdése helyébe a következő rendelkezés lép:

„6.§ (1) Vállalkozói tevékenységet nem folytató magánszemély tulajdonában álló üdülőépület, hétvégi ház és a hozzá tartozó  egyéb nem lakás céljára szolgáló épület 150 Ft/m2/év adókedvezményre jogosult, ha Magyarország területén ténylegesen életvitelszerűen lakik.

 (2) Vállalkozói tevékenységet nem folytató magánszemély tulajdonában álló lakás  és a lakáshoz tartozó  egyéb nem lakás céljára szolgáló épület 600/Ft/m2/év kedvezményre jogosult, ha a lakás  tulajdonosa, egyenesági és közeli hozzátartozó az önkormányzat illetékességi területén azt ténylegesen, életvitelszerűen használja lakóhelyéül.”

**2.§.** Az Ör. 12.§-a helyébe a következő rendelkezés lép:

„2.§ Az adó mértéke személyenként és vendégéjszakánként  400 Ft.”

**3.§.** Ez a rendelet 2020. január 1-én lép hatályba, és hatálybalépést követő napon hatályát veszti.

Galácz György Mestyán Valéria

polgármester címzetes főjegyző

**Indokolás**

1.§-hoz

Az építményadó mértékét, és a kedvezmények mértékét határozza meg.

2.§-hoz

Az idegenforgalmi adó mértékét állapítja meg.

3.§-hoz

Hatályba léptető rendelkezést tartalmaz.